ห่วงประชาชนใช้ไฟฟ้าในช่วงฤดูฝนและน้ำท่วม ขอให้เก็บอุปกรณ์ไฟฟ้าขึ้นที่สูงให้พ้นจากระดับน้ำท่วมถึง ป้องกันอันตรายจากไฟฟ้ารั่ว
ห่วงประชาชนใช้ไฟฟ้าในช่วงฤดูฝนและน้ำท่วม ขอให้เก็บอุปกรณ์ไฟฟ้าขึ้นที่สูงให้พ้นจากระดับน้ำท่วมถึง ป้องกันอันตรายจากไฟฟ้ารั่วนางสาวผาสุก สัมปุณณะโชติ ผู้อำนวยการฝ่ายสื่อสารองค์กร การไฟฟ้านครหลวง (กฟน.) เปิดเผยว่า ในช่วงฤดูฝนนี้มีปริมาณฝนตกหนักหลายพื้นที่ ซึ่งอาจก่อให้เกิดน้ำท่วมฉับพลัน รวมทั้งน้ำล้นตลิ่งในหลายพื้นที่ กฟน. ห่วงใยประชาชนจึงเตือนให้ระวังอันตรายจากฝนตกหนักและลมแรง โดยขอให้อยู่ห่างจากป้ายโฆษณา ต้นไม้ใหญ่ และสิ่งก่อสร้างที่ไม่แข็งแรง ที่อยู่ใกล้แนวสายไฟฟ้า เพราะอาจหักโค่นจากลมกระโชกแรงและพาดลงมาทำให้เสาไฟฟ้าล้ม หรือสายไฟฟ้าขาดเกิดอันตรายต่อชีวิตและทรัพย์สินของประชาชน ในขณะเดียวกันขอแนะนำให้ประชาชนสำรวจต้นไม้ที่ปลูกในบริเวณบ้านของตนเอง ไม่ให้กิ่งไม้ระสายไฟฟ้าเพราะอาจทำให้ไฟฟ้าดับ รวมไปถึงอาจจะทำให้มีกระแสไฟฟ้ารั่วมาตามกิ่งไม้ที่เปียกน้ำจากฝน ในส่วนของห้างร้านที่ติดตั้งป้ายโฆษณา จะต้องตรวจสอบความแข็งแรงของโครงสร้างป้ายโฆษณาให้อยู่ในสภาพที่มั่นคง ปลอดภัย พร้อมทั้งควรติดตามข่าวสารสถานการณ์อย่างใกล้ชิด สำหรับพื้นที่เสี่ยงน้ำท่วมในเขตกรุงเทพมหานคร นนทบุรี สมุทรปราการ ตลอดจนพื้นที่อื่นๆ ที่อาจได้รับผลกระทบจากน้ำท่วมสูง โดยเฉพาะอย่างยิ่งพื้นที่ที่เป็นลักษณะแอ่งกระทะน้ำท่วมบ่อยครั้ง รวมถึงชุมชนที่อยู่นอกแนวคันกั้นน้ำ ริมแม่น้ำเจ้าพระยาและพื้นที่ราบลุ่ม หากพบว่าระดับน้ำบริเวณบ้านเริ่มท่วมสูงขึ้นจนใกล้ถึงอุปกรณ์ไฟฟ้าให้รีบดำเนินการย้ายปลั๊กไฟและอุปกรณ์ไฟฟ้าขึ้นที่สูงให้พ้นจากระดับน้ำท่วมถึงเพื่อป้องกันอันตรายจากไฟฟ้ารั่ว พร้อมทั้งควรติดตามข่าวสารสถานการณ์อย่างใกล้ชิด หากประชาชนพบเห็นสายไฟฟ้า หรืออุปกรณ์ไฟฟ้าของ กฟน. ชำรุด หรือไม่อยู่ในสภาพที่ปลอดภัย ซึ่งอาจก่อให้เกิดอันตรายได้ สามารถแจ้งผ่าน MEA Smart Life Application หรือช่องทางโซเชียลมีเดียต่างๆ ของ กฟน. รวมถึงแจ้งเจ้าหน้าที่การไฟฟ้านครหลวงเขต ได้ทุกแห่ง และแจ้งผ่านศูนย์บริการข้อมูลผู้ใช้ไฟฟ้าการไฟฟ้านครหลวง MEA Call Center 1130 ที่พร้อมให้บริการตลอด 24 ชั่วโมง